გინტაუტას პალუცკასი

გინტაუტას პალუცკასი (; დ. 19 აგვისტო, 1979, პანევეჟისი, ლიტვის სსრ, სსრკ) — ლიეტუველი პოლიტიკოსი. 2024 წლის ნოემბერში აირჩიეს ლიეტუვის მე-18 პრემიერ-მინისტრად, სადაც იგი შეცვლის ინგრიდა შიმონიტეს. პალუცკასი იყო ვილნიუსის მერის მოადგილე 2015 წლიდან 2019 წლამდე და ლიეტუვის სოციალ-დემოკრატიული პარტიის (LSDP) ლიდერი 2017 წლიდან 2021 წლამდე. პალუცკასმა უხელმძღვანელა თავის პარტიას 2020 წლის საპარლამენტო არჩევნებში და მოიპოვა ადგილი სეიმში. 2024 წელს, პარტიის თავმჯდომარის მოადგილის რანგში, პალუცკასმა მონაწილეობა მიიღო ლიეტუვის საპარლამენტო არჩევნებში, რომელიც ლიეტუვის სოციალ-დემოკრატიულმა პარტიამ მოიგო. შედეგად, იგი დასახელდა ლიეტუვის პრემიერ-მინისტრობის კანდიდატად. 2025 წლის 4 აგვისტოს გადადგა პრემიერ-მინისტრის თანამდებობიდან.

ბიოგრაფია
გინტაუტას პალუცკასი დაიბადა 1979 წლის 19 აგვისტოს პანევეჟისში. მისი მამა მუშაობდა ინჟინრად, ხოლო დედა — ეკონომისტად. 1997 წელს დაამთავრა პანევეჟისის ი. ბალჩიკონისის სახელობის გიმნაზია. 2000-2001 წლებში სწავლობდა ინგლისურ ენას ლონდონის ენების სკოლაში. 2003 წელს დაამთავრა ვილნიუსის უნივერსიტეტის (VU) მათემატიკისა და ინფორმატიკის ფაკულტეტი, ხოლო 2004 წელს — საერთაშორისო ბიზნეს სკოლა. 2004 წლიდან სწავლობდა ვილნიუსის უნივერსიტეტის იურიდიულ ფაკულტეტზე.

პოლიტიკური კარიერა
თავისი ახალგაზრდობის პერიოდში პალუცკასი იყო კონსერვატორი და ეკუთვნოდა ახალგაზრდა კონსერვატორების ლიგას, სამშობლოს კავშირის ახალგაზრდულ ფრთას. 2003 წლიდან არის ლიეტუვის სოციალ-დემოკრატიული პარტიის (LSDP) წევრი.

2013 წლიდან პალუცკასი იყო ლიეტუვის სოციალ-დემოკრატიული პარტიის აღმასრულებელი მდივანი, პარტიის საბჭოსა და გამგეობის წევრი. 2015 წლიდან 2019 წლამდე პალუცკასი მუშაობდა ვილნიუსის მერის მოადგილედ. 2015 წლის ევროპის მიგრანტთა კრიზისის პიკზე, მან წამოაყენა წინადადება, რომ ქალაქს განეხილა არაბულენოვანი საბავშვო ბაღის ჯგუფების შექმნა შემომავალი ლტოლვილების მოსათავსებლად.

2017 და 2019 წლებში აირჩიეს ლიეტუვის სოციალ-დემოკრატიული პარტიის ხელმძღვანელად.

2021 წლის 22 იანვარს პალუცკასი გადადგა ლიეტუვის სოციალ-დემოკრატიული პარტიის ლიდერის თანამდებობიდან, რაც იყო პასუხი პარტიის საბჭოს შეფასებაზე. შეფასების თანახმად 2020 წლის ლიეტუვის საპარლამენტო არჩევნების შედეგები არადამაკმაყოფილებელი იყო და მისი ლიდერობა ვერ აკმაყოფილებდა მოსალოდნელ სტანდარტებს.

2024 წლის საპარლამენტო არჩევნებშ გაიმარჯვა სოციალ-დემოკრატიულმა პარტიამ. 2024 წლის 30 ოქტომბერს სოციალ-დემოკრატიული პარტიის ლიდერმა ვილია ბლინკევიჩუტემ პრესკონფერენციაზე განაცხადა, რომ თავად არ იქნებოდა პარტიის კანდიდატი პრემიერ-მინისტრის პოსტზე. ბლინკევიჩუტემ გაამხილა, რომ პარტიის პრეზიდიუმმა გადაწყვიტა პალუცკასის წარდგენა ლიეტუვის პრემიერ-მინისტრის თანამდებობაზე.

21 ნოემბერს სეიმმა პალუცკასი წარადგინა პრემიერ-მინისტრად, მას მხარი დაუჭირა 88 დეპუტატმა ანუ კოალიციის ყველა პარლამენტის წევრმა და კიდევ ორმა დეპუტატმა.

პირადი ცხოვრება
გინტაუტას პალუცკასი დაქორწინებულია იიმა პალუცკეზე. მათ ყავთ ორი შვილი.

სქოლიო

კატეგორია:დაბადებული 19 აგვისტო
კატეგორია:დაბადებული 1979
კატეგორია:ლიეტუვის პრემიერ-მინისტრები
კატეგორია:ცოცხალი ადამიანები